ประกาศคณะกรรมการกํากับหลักทรัพย์และตลาดหลักทรัพย์ที่ กน. 6/2545เรื่อง หลักเกณฑ์ เงื่อนไข และวิธีการในการชักชวนลูกค้า การวางแผนการลงทุน และการตั้งตัวแทนด้านการตลาดกองทุนส่วนบุคคล อาศัยอํานาจตามความในมาตรา 14 และมาตรา 100 วรรคสอง แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และมาตรา 133 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์(ฉบับที่ 2) พ.ศ. 2542 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 1 เมษายน พ.ศ. 2545 เป็นต้นไป เว้นแต่ข้อ 5 ให้ใช้บังคับตั้งแต่วันที่ 16 กุมภาพันธ์ พ.ศ. 2545 เป็นต้นไปข้อ ๒ ในประกาศนี้ "ชักชวนลูกค้า" หมายความว่า การชักชวนลูกค้าให้ทําสัญญากับบริษัทจัดการโดยมีการวางแผนการลงทุนให้แก่ลูกค้าด้วย "ลูกค้า" หมายความว่า บุคคลหรือคณะบุคคลที่มอบหมายหรือจะมอบหมายให้บริษัทจัดการจัดการกองทุนส่วนบุคคล ทั้งนี้ ในกรณีที่บริษัทจัดการจัดการกองทุนส่วนบุคคลที่เป็นกองทุนสํารองเลี้ยงชีพ คําว่า "ลูกค้า" หมายความถึง กองทุนสํารองเลี้ยงชีพ "สัญญา" หมายความว่า สัญญาจัดการกองทุนส่วนบุคคล "บริษัทจัดการ" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนส่วนบุคคล "ตัวแทนด้านการตลาดกองทุนส่วนบุคคล" หมายความว่า บุคคลซึ่งบริษัทจัดการตั้งให้เป็นตัวแทนในการชักชวนลูกค้า "ประกาศ ที่ กน. 14/2543" หมายความว่า ประกาศคณะกรรมการกํากับหลักทรัพย์และตลาดหลักทรัพย์ ที่ กน. 14/2543 เรื่อง หลักเกณฑ์ เงื่อนไข และวิธีการจัดการกองทุนส่วนบุคคลลงวันที่ 4 เมษายน พ.ศ. 2543 และที่แก้ไขเพิ่มเติม "บุคคลที่ได้รับความเห็นชอบ" หมายความว่า บุคคลที่ได้รับความเห็นชอบจากสํานักงานให้ทําหน้าที่ชักชวนลูกค้า หรือบุคคลที่ได้รับความเห็นชอบจากสํานักงานให้ทําหน้าที่วางแผนการลงทุนให้แก่ลูกค้าหรือเป็นตัวแทนด้านการตลาดกองทุนส่วนบุคคล "สมาคม" หมายความว่า สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตและจดทะเบียนกับสํานักงาน โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน "เจ้าหน้าที่การตลาด" หมายความว่า ผู้ได้รับการขึ้นทะเบียนเป็นเจ้าหน้าที่การตลาดตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ในการขึ้นทะเบียนเจ้าหน้าที่การตลาด "บริษัทที่ปรึกษาการลงทุน" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการเป็นที่ปรึกษาการลงทุน "ผู้ให้คําแนะนํา" หมายความว่า ผู้ให้คําแนะนําตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการในการเป็นที่ปรึกษาการลงทุนและการตั้งตัวแทนที่ปรึกษาการลงทุน "ผู้ทําหน้าที่ขายหรือรับซื้อคืนหน่วยลงทุน" หมายความว่า ผู้ทําหน้าที่ขายหรือรับซื้อคืนหน่วยลงทุนตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการขายหรือรับซื้อคืนหน่วยลงทุนและการตั้งตัวแทนสนับสนุน "ตัวแทนสนับสนุน" หมายความว่า ตัวแทนสนับสนุนตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการขายหรือรับซื้อคืนหน่วยลงทุนและการตั้งตัวแทนสนับสนุน "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ ในกรณีที่บริษัทจัดการทําการชักชวนลูกค้าด้วยตนเอง นอกจากบริษัทจัดการต้องปฏิบัติตามประกาศ ที่ กน. 14/2543 แล้ว บริษัทจัดการต้องปฏิบัติตามหลักเกณฑ์ เงื่อนไข และวิธีการที่กําหนดในประกาศนี้ด้วย ในการชักชวนลูกค้าด้วยตนเอง บริษัทจัดการต้องมีพนักงานผู้ทําหน้าที่ชักชวนลูกค้าที่เป็นบุคคลที่ได้รับความเห็นชอบ และในกรณีที่บริษัทจัดการมอบหมายให้พนักงานผู้ใดทําหน้าที่วางแผนการลงทุนโดยมิได้ทําหน้าที่ชักชวนลูกค้า พนักงานผู้นั้นต้องเป็นบุคคลที่ได้รับความเห็นชอบด้วย พนักงานตามวรรคสองต้องปฏิบัติตามหลักเกณฑ์ เงื่อนไข และวิธีการที่กําหนดในประกาศนี้ข้อ ๔ ในการตั้งบุคคลธรรมดาหรือนิติบุคคลใดเป็นตัวแทนด้านการตลาดกองทุนส่วนบุคคล บุคคลดังกล่าวต้องเป็นบุคคลที่ได้รับความเห็นชอบและต้องปฏิบัติตามหลักเกณฑ์ เงื่อนไข และวิธีการที่กําหนดในประกาศนี้ ให้นําความในวรรคสองและวรรคสามของข้อ 3 มาใช้กับตัวแทนด้านการตลาดกองทุนส่วนบุคคลที่เป็นนิติบุคคล โดยอนุโลมข้อ ๕ การให้ความเห็นชอบบุคคลตามข้อ 3 และข้อ 4 ให้เป็นไปตามที่สํานักงานประกาศกําหนด ข้อ ๖ ในการตั้งบุคคลใดเป็นตัวแทนด้านการตลาดกองทุนส่วนบุคคล บริษัทจัดการต้องทําสัญญาตั้งตัวแทนด้านการตลาดกองทุนส่วนบุคคลเป็นหนังสือ โดยกําหนดสิทธิและหน้าที่ของบริษัทจัดการและตัวแทนด้านการตลาดกองทุนส่วนบุคคลที่ไม่ขัดหรือแย้งกับประกาศนี้ และต้องมีข้อตกลงที่กําหนดให้ตัวแทนด้านการตลาดกองทุนส่วนบุคคลต้องปฏิบัติตามข้อกําหนดในประกาศนี้ และบริษัทจัดการต้องดูแลให้ตัวแทนด้านการตลาดกองทุนส่วนบุคคลปฏิบัติตามข้อตกลงและข้อกําหนดในประกาศนี้ด้วยหมวด ๑ การชักชวนลูกค้า ข้อ ๗ ในการชักชวนลูกค้า บริษัทจัดการและตัวแทนด้านการตลาดกองทุนส่วนบุคคลที่เป็นนิติบุคคลต้องจัดให้มีคู่มือลูกค้าหรือเอกสารอื่นใดที่ใช้ในการชักชวนลูกค้าเพื่อให้พนักงานผู้ทําหน้าที่ชักชวนลูกค้าแจกจ่ายให้แก่ลูกค้าที่ยังไม่เคยทําสัญญากับบริษัทจัดการนั้น ทั้งนี้ คู่มือลูกค้าหรือเอกสารอื่นใดที่ใช้ในการชักชวนลูกค้าต้องมีรายการข้อมูลตามที่สํานักงานประกาศกําหนด ให้บริษัทจัดการดําเนินการให้ตัวแทนด้านการตลาดกองทุนส่วนบุคคลที่เป็นบุคคลธรรมดาแจกจ่ายคู่มือลูกค้าหรือเอกสารอื่นใดที่ใช้ในการชักชวนลูกค้าตามวรรคหนึ่งด้วยข้อ ๘ ในการชักชวนลูกค้า บริษัทจัดการและตัวแทนด้านการตลาดกองทุนส่วนบุคคลต้องปฏิบัติตามมาตรฐานดังต่อไปนี้ (1) ชักชวนด้วยความสุจริต เป็นธรรม รวมทั้งใช้ความระมัดระวังเอาใจใส่ในการชักชวน โดยคํานึงถึงผลประโยชน์ของลูกค้าเป็นสําคัญ (2) ชักชวนโดยอธิบายให้ลูกค้าทราบถึงลักษณะและความเสี่ยงที่เกี่ยวข้องกับหลักทรัพย์และทรัพย์สินประเภทต่าง ๆ (3) ชักชวนโดยมีหลักวิชาอันเป็นที่ยอมรับ มีความรู้ความเข้าใจเกี่ยวกับหลักทรัพย์และทรัพย์สินประเภทต่าง ๆ และมีเอกสารหลักฐานที่สามารถนํามาใช้อ้างอิงได้ (4) ไม่นําข้อมูลของลูกค้าไปเปิดเผย เว้นแต่เป็นการเปิดเผยตามหน้าที่ตามกฎหมาย (5) เปิดเผยข้อเท็จจริงที่มีผลกระทบอย่างมีนัยสําคัญต่อสิทธิประโยชน์ของลูกค้า (6) เปิดเผยให้ลูกค้าทราบถึงความขัดแย้งทางผลประโยชน์ เช่น ค่าธรรมเนียมหรือผลตอบแทนที่ตัวแทนด้านการตลาดกองทุนส่วนบุคคลอาจได้รับจากการชักชวนนั้น เป็นต้น (7) ไม่ชักชวนในลักษณะที่อาจก่อให้เกิดความเข้าใจผิด หรือละเว้นการเปิดเผยข้อมูลอันเป็นสาระสําคัญซึ่งอาจก่อให้เกิดความเข้าใจผิด หรือให้คําแนะนําโดยมีเจตนาหลอกลวงผู้อื่นข้อ ๙ ในการชักชวนลูกค้า ให้บริษัทจัดการและตัวแทนด้านการตลาดกองทุนส่วนบุคคลเปิดเผยข้อมูลที่สําคัญในการตัดสินใจลงทุนดังต่อไปนี้ให้ลูกค้าทราบ (1) ข้อมูลเกี่ยวกับบริษัทจัดการ ซึ่งมีรายละเอียดตามที่กําหนดในข้อ 21 แห่งประกาศที่ กน. 14/2543 (2) คําเตือนเกี่ยวกับความเสี่ยงของลูกค้าว่าอาจไม่ได้รับเงินทุนและผลประโยชน์คืนเท่ากับจํานวนเงินทุนที่ได้มอบหมายให้บริษัทจัดการจัดการลงทุน (3) คําเตือนในกรณีที่ลูกค้าปฏิเสธการให้ข้อมูลส่วนตัวหรือการให้ข้อมูลส่วนตัวที่ไม่เป็นปัจจุบันแก่บริษัทจัดการว่าลูกค้าอาจได้รับคําแนะนําที่ไม่เหมาะสมกับวัตถุประสงค์ ฐานะทางการเงิน หรือความต้องการของลูกค้า เนื่องจากบริษัทจัดการได้พิจารณาจากข้อมูลเพียงเท่าที่ลูกค้าเปิดเผยให้ทราบเท่านั้น และ (4) ข้อมูลอื่นใดที่สํานักงานประกาศกําหนดหมวด ๒ ตัวแทนด้านการตลาดกองทุนส่วนบุคคล ข้อ ๑๐ บุคคลที่ได้รับความเห็นชอบที่สํานักงานอนุญาตให้บริษัทจัดการตั้งเป็นตัวแทนด้านการตลาดกองทุนส่วนบุคคล นอกจากต้องปฏิบัติตามที่กําหนดในหมวด 1 แล้ว บุคคลดังกล่าวต้องปฏิบัติตามที่กําหนดไว้ในหมวดนี้ด้วย ข้อ ๑๑ ห้ามมิให้ตัวแทนด้านการตลาดกองทุนส่วนบุคคลตั้งตัวแทนช่วงในการชักชวนลูกค้าหรือในการวางแผนการลงทุนให้แก่ลูกค้า ทั้งนี้ ตัวแทนด้านการตลาดกองทุนส่วนบุคคลดังกล่าวต้องปฏิบัติดังต่อไปนี้ (1) ปฏิบัติงานด้วยความซื่อสัตย์สุจริตและมีความระมัดระวังเอาใจใส่ในการทํางาน โดยคํานึงถึงประโยชน์ของลูกค้าเป็นสําคัญ (2) ปฏิบัติตามและให้ความร่วมมือกับสํานักงานเพื่อปฏิบัติให้เป็นไปตามพระราชบัญญัติหลักทรัพย์และตลาดหลักทรัพย์ พ.ศ. 2535 ในส่วนที่เกี่ยวกับการจัดการกองทุนส่วนบุคคล (3) จัดทํารายงาน ชี้แจง หรือจัดส่งข้อมูลเกี่ยวกับการเป็นตัวแทนด้านการตลาดกองทุนส่วนบุคคลตามที่สํานักงานประกาศกําหนดข้อ ๑๒ ห้ามมิให้ตัวแทนด้านการตลาดกองทุนส่วนบุคคลเรียกเก็บหรือรับค่าธรรมเนียมหรือค่าตอบแทนจากลูกค้านอกเหนือจากที่ลูกค้ามีหน้าที่ต้องชําระต่อบริษัทจัดการ ทั้งนี้ ไม่รวมถึงการเรียกเก็บค่าบริการที่สถาบันการเงินอาจเรียกได้เนื่องจากการประกอบธุรกิจของสถาบันการเงินตามกฎหมายที่ควบคุมการประกอบธุรกิจของสถาบันการเงินนั้น ตัวแทนด้านการตลาดกองทุนส่วนบุคคลที่เป็นนิติบุคคลอาจรับมอบหลักทรัพย์และทรัพย์สินที่ลูกค้ามอบหมายให้บริษัทจัดการจัดการกองทุนส่วนบุคคลจากลูกค้า พร้อมทั้งมอบหลักฐานการรับมอบหลักทรัพย์และทรัพย์สินดังกล่าวให้ลูกค้าด้วยข้อ ๑๓ ในการวางแผนการลงทุนให้แก่ลูกค้า ให้ตัวแทนด้านการตลาดกองทุนส่วนบุคคลที่เป็นบุคคลธรรมดา และพนักงานผู้ทําหน้าที่ชักชวนลูกค้าของนิติบุคคลที่เป็นตัวแทนด้านการตลาดกองทุนส่วนบุคคล เสนอนโยบายการลงทุนให้เหมาะสม (suitability) โดยคํานึงถึงข้อมูลและปัจจัยต่าง ๆ ที่ได้จากการทําความรู้จักกับลูกค้า (know your customer)หมวด ๓ การควบคุมการชักชวนลูกค้าและการวางแผนการลงทุนให้แก่ลูกค้า ข้อ ๑๔ บริษัทจัดการต้องดูแลให้พนักงานของตนที่ทําหน้าที่ชักชวนลูกค้าหรือวางแผนการลงทุนให้แก่ลูกค้าปฏิบัติหน้าที่ให้เป็นไปตามหลักเกณฑ์ เงื่อนไข และวิธีการที่กําหนดในประกาศนี้ และบริษัทจัดการต้องดําเนินการดังต่อไปนี้ (1) จัดให้พนักงานของตนเข้ารับการอบรมเกี่ยวกับการจัดทําบันทึกข้อมูลส่วนตัวของลูกค้า (customer’s profile) การชักชวนลูกค้าและการวางแผนการลงทุน และดูแลให้พนักงานด้านการตลาดกองทุนส่วนบุคคลที่เป็นบุคคลธรรมดาเข้ารับการอบรมดังกล่าวด้วย (2) จัดให้มีระบบควบคุมภายในในส่วนที่เกี่ยวกับการชักชวนลูกค้าและการวางแผนการลงทุนให้แก่ลูกค้า เช่น จัดทําและจัดเก็บเอกสารหลักฐานการปฏิบัติหน้าที่ เป็นต้น (3) จัดให้มีหน่วยงานที่ควบคุมดูแลให้พนักงานของตนปฏิบัติตามกฎหมาย ประกาศ และมาตรฐานในการประกอบวิชาชีพ ตัวแทนด้านการตลาดกองทุนส่วนบุคคลที่เป็นนิติบุคคลต้องดูแลให้พนักงานของตนผู้ทําหน้าที่ชักชวนลูกค้าและทําหน้าที่วางแผนการลงทุนให้แก่ลูกค้าปฏิบัติหน้าที่ให้เป็นไปตามหลักเกณฑ์ เงื่อนไข และวิธีการที่กําหนดในประกาศนี้ และต้องดําเนินการตามวรรคหนึ่ง โดยอนุโลมข้อ ๑๕ ให้ตัวแทนด้านการตลาดกองทุนส่วนบุคคลดําเนินการเกี่ยวกับข้อร้องเรียนของลูกค้าดังต่อไปนี้ (1) รับข้อร้องเรียนจากลูกค้าในส่วนที่เกี่ยวกับการชักชวนลูกค้าและวางแผนการลงทุนให้แก่ลูกค้าที่เกิดจากการกระทําของตัวแทนด้านการตลาดกองทุนส่วนบุคคลหรือพนักงานของตัวแทนด้านการตลาดกองทุนส่วนบุคคลนั้น และหากเป็นการร้องเรียนด้วยวาจา ให้บันทึกการร้องเรียนดังกล่าวเป็นลายลักษณ์อักษร และให้ลูกค้าลงนามเพื่อรับรองความถูกต้องไว้ก่อนที่ตัวแทนด้านการตลาดกองทุนส่วนบุคคลดังกล่าวจะดําเนินการแก้ไขปัญหา (2) ดําเนินการแก้ไขปัญหาข้อร้องเรียนโดยเร็ว (3) แจ้งข้อร้องเรียนให้บริษัทจัดการทราบภายในเจ็ดวันนับแต่วันที่ได้รับข้อร้องเรียน (4) เมื่อมีข้อยุติเกี่ยวกับข้อร้องเรียน ให้ตัวแทนด้านการตลาดกองทุนส่วนบุคคลแจ้งผลการดําเนินการที่สามารถแก้ไขปัญหาให้เป็นที่พอใจของลูกค้าเพื่อให้บริษัทจัดการทราบ หรือแจ้งผลการดําเนินการที่ไม่สามารถแก้ไขปัญหาให้เป็นที่พอใจของลูกค้าเพื่อให้บริษัทจัดการดําเนินการแก้ไขปัญหาต่อไป ทั้งนี้ ภายในเจ็ดวันนับแต่วันที่มีข้อยุตินั้น (5) จัดเก็บเอกสารหลักฐานที่เกี่ยวข้องกับข้อร้องเรียนและการดําเนินการดังกล่าวไว้ไม่น้อยกว่าสองปีนับแต่วันที่มีข้อยุติเกี่ยวกับข้อร้องเรียนนั้นหมวด ๔ การกํากับดูแลการปฏิบัติหน้าที่ของบุคคลที่ได้รับความเห็นชอบ ข้อ ๑๖ ในกรณีที่บุคคลที่ได้รับความเห็นชอบปฏิบัติหน้าที่บกพร่อง ไม่เหมาะสม หรือไม่ครบถ้วน หรือฝ่าฝืนหรือไม่ปฏิบัติตามข้อกําหนดตามประกาศนี้ หรือตามประกาศที่สมาคมกําหนดโดยได้รับความเห็นชอบจากสํานักงาน ให้สํานักงานมีอํานาจดําเนินการดังต่อไปนี้ (1) สั่งให้มาชี้แจง ส่งเอกสารหรือหลักฐานที่เกี่ยวข้อง (2) สั่งให้กระทําหรืองดเว้นการกระทํา (3) ภาคทัณฑ์ (4) สั่งพักการปฏิบัติหน้าที่เป็นระยะเวลาที่กําหนด ในกรณีที่บุคคลที่ได้รับความเห็นชอบไม่ดําเนินการตามคําสั่งของสํานักงานตาม (1) (2) หรือ (3) สํานักงานอาจสั่งพักการปฏิบัติหน้าที่ของบุคคลนั้นได้ข้อ ๑๗ ในกรณีที่บุคคลที่ได้รับความเห็นชอบรายใดถูกสํานักงานสั่งพักการปฏิบัติงานเป็นเจ้าหน้าที่การตลาด หรือการอนุญาตให้บริษัทที่ปรึกษาการลงทุนตั้งให้เป็นผู้ให้คําแนะนํา หรือการปฏิบัติงานเป็นผู้ทําหน้าที่ขายหรือรับซื้อคืนหน่วยลงทุนหรือตัวแทนสนับสนุน สํานักงานมีอํานาจสั่งพักการปฏิบัติหน้าที่ของบุคคลดังกล่าวเป็นระยะเวลาที่กําหนดตามข้อ 16(4) ได้ผู้มีอํานาจลงนาม - ประกาศ ณ วันที่ 1 กุมภาพันธ์ พ.ศ. 2545 (นายสมคิด จาตุศรีพิทักษ์)รัฐมนตรีว่าการกระทรวงการคลังประธานกรรมการ คณะกรรมการกํากับหลักทรัพย์และตลาดหลักทรัพย์